ENERGIA: OMV kúpil od Uniperu podiel v sibírskom plynovom poli Južno Russkoje
OMV za 1,75 miliardy eur prevezme podiely v dvoch ruských firmách, uviedol rakúsky koncern v nedeľu (5. 3.) večer. Tým si zabezpečil 24,99 % práv na produkciu poľa Južno Russkoje. Transakciu ešte musia schváliť regulačné úrady. Transakcia by sa mala uzavrieť do konca roka.
OMV pred niekoľkými dňami predal svoju dcéru Petrol Ofisi, ktorá v Turecku prevádzkuje čerpacie stanice, holandsko-švajčiarskej skupine Vitol za 1,4 miliardy eur. Uniper je bývalá dcérska spoločnosť koncernu E.ON a bojuje s nízkymi cenami elektriny, ktoré vyhĺbili v bilancii firmy hlboké diery. Spoločnosť preto chce do roku 2018 predať aktíva v hodnote minimálne 2 miliardy eur.
Copyright © TASR 2017